NARIADENIE KOMISIE (ES) č. 1807/2004
z 18. októbra 2004,
ktoré stanovuje odhadovanú produkciu olivového oleja, ako aj výšku jednotnej podpory, ktorá sa môže splatiť vopred pre komerčnú kampaň v rokoch 2003/2004
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady č. 136/66/EHS z 22. septembra 1966, ktoré sa vzťahuje na ustanovenie spoločnej organizácie trhu v sektore tukov (1),
so zreteľom na nariadenie Rady (EHS) č. 2261/84 zo 17. júla 1984, ktoré ustanovuje všeobecné pravidlá, ktoré sa vzťahujú na poskytnutie podpory na produkciu olivového oleja a organizáciám výrobcov (2), a najmä na jeho príslušný článok 17 odsek 1,
keďže:
(1)
Z článku 5 nariadenia č. 136/66/EHS vyplýva, že jednotná podpora produkcie sa musí prispôsobiť v rámci každého členského štátu, ktorého účinná produkcia presahuje príslušné národné garantované množstvo uvedené v odseku 3 tohto článku. S cieľom zhodnotiť význam tohto prekročenia by bolo vhodné pri Grécku, Španielsku, Francúzsku, Taliansku a Portugalsku zohľadniť odhady produkcie stolových olív vyjadrené v množstve olivového oleja na základe príslušných uvedených koeficientov pre Grécko v rozhodnutí 2001/649/ES Komisie (3), pre Španielsko v rozhodnutí 2001/650/ES Komisie (4), pre Francúzsko v rozhodnutí 2001/648/ES Komisie (5), pre Taliansko v rozhodnutí 2001/658/ES Komisie (6), a pre Portugalsko v rozhodnutí 2001/670/ES Komisie (7).
(2)
Príslušný článok 17, odsek 1 nariadenia (EHS) č. 2261/84 stanovuje, že z dôvodu vymedzenia jednotnej výšky podpory na výrobu olivového oleja, ktorá sa môže splatiť vopred, je potrebné vymedziť odhadovanú produkciu, ktorá sa vzťahuje na príslušnú kampaň. Túto výšku treba stanoviť na takú úroveň, aby sa predišlo akémukoľvek riziku povinnej platby pestovateľom oleja. Uvedená výška sa vzťahuje aj na stolové olivy vyjadrené v množstve olivového oleja.
(3)
Za účelom stanovenia odhadovanej produkcie musia členské štáty oznámiť Komisii údaje vzťahujúce sa na predpoklady produkcie olivového oleja a v prípade potreby na predpoklady produkcie stolových olív pre jednotlivé kampane. Komisia sa môže odvolávať aj na iné informačné zdroje. Bolo by vhodné stanoviť na tomto základe odhadovanú produkciu každého členského štátu pre olivový olej a stolové olivy vyjadrené v množstve olivového oleja.
(4)
Pri určovaní výšky preddavku treba vziať do úvahy zrážky za činnosti zlepšovania kvality produkcie olivového oleja a stolových olív, ktoré sú uvedené v článku 5 odseku 9 nariadenia č. 136/66/EHS a v príslušnom článku 4 odseku 1 nariadenia (ES) č. 1638/98 Rady (8).
(5)
Opatrenia uvedené v tomto nariadení sú v súlade s oznámením riadiaceho výboru v oblasti tukov,
PRIJALA TOTO NARIADENIE:
Článok 1
1. Pri komerčnej kampani v rokoch 2003/2004 sa odhadovaná produkcia olivového oleja, vrátane produkcie uvedenej v odseku 2 rovná:
-
343 356 ton pre Grécko;
-
1 591 330 ton pre Španielsko;
-
3 335 ton pre Francúzsko;
-
741 956 ton pre Taliansko;
-
34 473 ton pre Portugalsko.
2. Pri komerčnej kampani v rokoch 2003/2004 sa odhadovaná produkcia stolových olív vyjadrená v množstve olivového oleja rovná:
-
13 000 ton pre Grécko na základe porovnávacieho koeficientu 13 %;
-
65 994 ton pre Španielsko na základe porovnávacieho koeficientu 11,5 %;
-
167 ton pre Francúzsko na základe porovnávacieho koeficientu 13 %;
-
1 829 ton pre Taliansko na základe porovnávacieho koeficientu 13 %;
-
787 ton pre Portugalsko na základe porovnávacieho koeficientu 11,5 %.
3. Pri komerčnej kampani v rokoch 2003/2004 sa jednotná výška podpory produkcie, ktorá sa môže splatiť vopred, rovná:
-
117,36 EUR na 100 kilogramov pre Grécko;
-
56,62 EUR na 100 kilogramov pre Španielsko;
-
117,21 EUR na 100 kilogramov pre Francúzsko;
-
86,26 EUR na 100 kilogramov pre Taliansko;
-
117,36 EUR na 100 kilogramov pre Portugalsko.
Článok 2
Toto nariadenie vstupuje do platnosti na tretí deň po dni jeho zverejnenia v Úradnom vestníku Európskej únie.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 18. októbra 2004